KOMISIJOS SPRENDIMAS
2007 m. gruodžio 18 d.
patvirtinantis Bulgarijos pateiktą nacionalinę salmonelių kontrolės veisliniuose Gallus gallus rūšies vištų pulkuose programą
(Pranešta dokumentu Nr. C(2007) 6353)
(Tik tekstas bulgarų kalba yra autentiškas)
(2007/873/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. lapkričio 17 d. Europos Parlamento ir Tarybos reglamentą (EB) Nr. 2160/2003 dėl salmonelių ir kitų nurodytų zoonozių sukėlėjų per maistą kontrolės (1), ypač į jo 6 straipsnio 2 dalį,
kadangi:
(1)
Reglamento (EB) Nr. 2160/2003 tikslas - užtikrinti, kad siekiant sumažinti salmonelių ir kitų zoonozių sukėlėjų paplitimą ir visuomenės sveikatai keliamą pavojų būtų taikomos tinkamos ir veiksmingos priemonės, skirtos aptikti ir kontroliuoti šiuos sukėlėjus visais susijusiais gamybos, perdirbimo ir paskirstymo etapais, ypač pirminės gamybos etapu.
(2)
2005 m. birželio 30 d. Komisijos reglamentu (EB) Nr. 1003/2005, įgyvendinančiu Europos Parlamento ir Tarybos reglamentą (EB) Nr. 2160/2003 dėl Bendrijos tikslo sumažinti tam tikrų salmonelių serotipų paplitimą veisliniuose Gallus gallus rūšies vištų pulkuose ir iš dalies keičiančiu tą reglamentą (2), buvo nustatytas Bendrijos tikslas sumažinti visų salmonelių serotipų, kurie yra svarbūs visuomenės sveikatos požiūriu, paplitimą veisliniuose Gallus gallus rūšies vištų pulkuose pirminės gamybos etapu.
(3)
Kad būtų pasiektas Bendrijos tikslas, valstybės narės turi nustatyti nacionalines salmonelių kontrolės veisliniuose Gallus gallus rūšies vištų pulkuose programas ir jas pateikti Komisijai pagal Reglamentą (EB) Nr. 2160/2003.
(4)
Bulgarija pateikė nacionalinę salmonelių kontrolės veisliniuose Gallus gallus rūšies vištų pulkuose programą.
(5)
Buvo nustatyta, kad Bulgarijos pateikta programa atitinka atitinkamų Bendrijos veterinarijos teisės aktų ir ypač Reglamento (EB) Nr. 2160/2003 reikalavimus.
(6)
Todėl Bulgarijos pateiktą nacionalinę kontrolės programą reikia patvirtinti.
(7)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Bulgarijos pateikta nacionalinė salmonelių kontrolės veisliniuose Gallus gallus rūšies vištų pulkuose programa patvirtinama.
2 straipsnis
Šis sprendimas taikomas nuo 2008 m. vasario 1 d.
3 straipsnis
Šis sprendimas skirtas Bulgarijos Respublikai.
Priimta Briuselyje, 2007 m. gruodžio 18 d.